Տամաշ Դառնի

Տամաշ Դառնի (հունգարերեն՝ Tamás Darnyi, ), հունգարացի նախկին մարզիկ, լողորդ, որ համարվում է մարզաձևի պատմության ողջ ընթացքում լավագույններից մեկը համալիր լողի մրցաձևում։ Նա ամառային երկու օլիմպիադաներում (1988 և 1992 թվականների) նվաճել է չորս ոսկե մեդալ, 1985 թվականից մինչև մարզական ելույթներին հրաժեշտ տալը՝ 1993 թվականը, անգերազանցելի է մնացել այդ մրցաձևում։ Բացի այդ, Դառնին եղել է աշխարհում առաջին լողորդը, որ համալիր լողաոճով 200 մետր մրցատարածությունը հաղթահարել է երկու րոպեից պակաս ժամանակամիջոցում։

Մարզական կարիերան
Տամաշ Դառնիին թերևս կարելի է համարել բելոր ժամանակների լավագույն լողորդ մարզիկներից մեկը։ Մարզական իր ամենաբարձր արդյունքներին նա հասել է 1985-ից 1993 թվականն ընկած ժամանակամիջոցում։  1988 և 1992 թվականների ամառային օլիմպիական խաղերում չորս անգամ չեմպիոն է հռչակվել՝ ամենից արագ հաղթահարելով 200 և 400 մրցատարածությունները համալիր լողով։ Այդ նույն մրցաձևով և նույն մրցատարածություններում հաղթանակներ է տարել նաև աշխարհի 1986 ու 1991 թվականների և Եվրոպայի 1985, 1987, 1989 թվականների առաջնություններում։ Բացի այդ, 200 մ բաթերֆլայ լողաոճում ևս հաջողությունների է հասել. դարձել է Եվրոպայի չեմպիոն, ինչպես նաև՝ բրոնզե մեդալի է արժանացել աշխարհի առաջնությունում։

Դեռ պատանեկան հասակից դրսևորելով մարզական հիանալի արդյունքներ՝ Տամաշը կարող էր հաջողությամբ մասնակցել նաև 1984 թվականի ամառային օլիմպիական խաղերին ու մեդալներ նվաճել, բայց ցավալի պատահարի պատճառով (ձախ աչքին ձնագնդի հարված էր ստացել և կիսով չափ կորցրել տեսողությունը) ստիպված է եղել բաց թողնել այդ հնարավորությունը։ Երկու տարի կորցնելով առողջությունը վերականգնելու վրա՝ 1985 թվականին վերջապես կարողացել է վերստին մրցասպարեզ դուրս գալ և նորանոր հաջողություններ ձեռք բերել։ Բացի վերոնշյալ հաղթանակներից, նա երեք անգամ աշխարհի ռեկորդ է սահմանել համալիր լողաոճում։ 1993 թվականից, հրաժեշտ տալով իր մրցելույթներին, անցել է մարզչական աշխատանքի Բուդապեշտի մարզադպրոցում։

Տամաշ Դառնին երկու անգամ՝ 1987 և 1991 թվականներին հռչակվել է աշխարհի «Տարվա լողորդ» (Swimming World magazine-ի վարկածով), երեք անգամ՝  1987, 1988 և 1991 թվականներին՝  Եվրոպայի «Տարվա լողորդ», հինգ անգամ՝  1986, 1987, 1988, 1990 և 1992 թվականներին էլ՝ Հունգարիայի «Տարվա մարզիկ»։

Աշխարհի ռեկորդներ

Ծանոթագրություններ

Արտաքին հղումներ 
 Тамаш Дарњи на МОБ страници
 Тамаш Дарњи на страници славних
 Светски рекордери на 200 m NOB (PDF)
 Светски рекордери на 400 m NOB (PDF)

Մարզիկներ
Օլիմպիական չեմպիոններ
Աշխարհի չեմպիոններ